b'\n_START_ARTICLE_\nKra\xc5\xa1ki teran\n_START_PARAGRAPH_\nTeran je slovensko avtohtono rde\xc4\x8de vino. Pridelujejo ga na Krasu iz trte refo\xc5\xa1k. Teran je, tudi na ravni Evropske unije, za\xc5\xa1\xc4\x8diten kot vino iz \xc4\x8diste sorte refo\xc5\xa1k, pridelane na Krasu. Zaradi kra\xc5\xa1ke prsti ima zna\xc4\x8dilen okus, v primerjavi z drugimi vini pa vsebuje velik odstotek mle\xc4\x8dne kisline. Po nekaterih raziskavah deluje zdravilno za \xc4\x8dlove\xc5\xa1ki organizem, kot antioksidant, kot sredstvo za zaviranje slabokrvnosti (vsebuje veliko \xc5\xbeeleza), kot sredstvo za zaviranje arterioskleroze in sredstvo za zni\xc5\xbeevanje LDL holesterola v krvi (v barvilu)._NEWLINE_Domovina kra\xc5\xa1kega terana, vina kra\xc5\xa1kega vinorodnega okoli\xc5\xa1a, le\xc5\xbei med Tr\xc5\xbea\xc5\xa1kim zalivom in Vipavsko dolino z nadmorsko vi\xc5\xa1ino okoli 300 m, ostrej\xc5\xa1o klimo, ter terro rosso, bogato s silikati in \xc5\xbeelezom. Vse to se odra\xc5\xbea v polnosti, kislini in visokem ekstraktu kra\xc5\xa1kega terana. Je visokokakovostno suho vino, karminasto rde\xc4\x8de barve z veliko vsebnostjo mle\xc4\x8dne kisline, ki je proizvod jabol\xc4\x8dno mle\xc4\x8dnega vrenja, ter z nizko stopnjo alkohola. Njegove odlike se ka\xc5\xbeejo tudi v izrazitem sadnem okusu, ki spominja na maline ali ribez, ter v visokem ekstraktu, polnosti in harmoniji. Zdravniki ga priporo\xc4\x8dajo bolnikom s premalo kisline, slabokrvnim in rekonvalescentom. Kislina blagodejno vpliva na prebavila in pospe\xc5\xa1uje tek. Postre\xc5\xbee se ga h gurmanskim jedem, mesu na \xc5\xbearu, pr\xc5\xa1utu, divja\xc4\x8dini in pikantnim sirom._NEWLINE_Teran je vino, ki se praviloma ne stara in ga je najbolje uporabljati v teko\xc4\x8dem letu od proizvodnje dalje. Iz njega na Krasu izdelujejo tudi teranov liker.\n_START_SECTION_\nSortiment vinske trte na Krasu\n_START_PARAGRAPH_\nVinorodni okoli\xc5\xa1 Kras je predvsem primeren za teran. Sorta trsa, iz katere pridobivamo teran, refo\xc5\xa1k, tu zaradi ugodnih podnebnih in talnih razmer dose\xc5\xbee najustreznej\xc5\xa1o stopnjo zrelosti, tako da dobimo sortno rde\xc4\x8de vino - kra\xc5\xa1ki teran.\n_START_SECTION_\nTrgatev\n_START_PARAGRAPH_\nTrgatev, \xc4\x8de je le mogo\xc4\x8de opravljamo v lepem vremenu. Grozdje trgamo takrat, ko je fiziolo\xc5\xa1ko zrelo in je stopnja sladkorja v grozdnih jagodah optimalna. Sorta refo\xc5\xa1k mora imeti v mo\xc5\xa1tu vsaj 17 do 20\xc2\xa0% sladkorja in 14\xc2\xa0% kisline. Grozdje dozoreva v zadnji dekadi septembra oziroma v prvi polovici oktobra, kar je mo\xc4\x8dno odvisno od vremenskih razmer.\n_START_SECTION_\nKako pripravimo dober teran\n_START_PARAGRAPH_\nGrozdje, iz katerega pripravljamo teran, mora biti popolnoma zdravo. Za\xc5\xbeeleno je, da ga takoj predelamo, kajti le tako bomo ohranili ve\xc4\x8djo vsebnost barvnih snovi, ki so poleg sadnosti ena temeljnih zna\xc4\x8dilnosti kra\xc5\xa1kega terana. Tudi \xc5\xbevepljanje je nujno, vendar ne uporabljamo visokih odmerkov, \xc4\x8de je grozdje zdravo.\n_START_SECTION_\nPravna za\xc5\xa1\xc4\x8dita\n_START_PARAGRAPH_\nTeran ni sorta grozdja, ampak ime vina, ki se na kra\xc5\xa1ki planoti, tj. na Krasu, \xc5\xbee stoletja prideluje iz sorte refo\xc5\xa1k. Ime teran je bilo v Sloveniji leta 2000 pravnoveljavno za\xc5\xa1\xc4\x8diteno, 2006. pa je ta za\xc5\xa1\xc4\x8dita, ki je po pravu EU absolutna in trajna, postala tudi del evropskega pravnega reda. Hrva\xc5\xa1ka, ki takrat k temu ni imela pripomb, je leta 2010 svojo trto refo\xc5\xa1k, iz katere pridelujejo vino istrijanac, najprej preimenovala v trto teran, potem pa od evropske komisije na tej podlagi zahtevala, da za istrijanca in podobna istrska vina v vsej EU tudi njenim vinarjem dovoli uporabo imena teran.'